作者：张炎
词牌/韵律：解连环

paragraphs: 句章城郭。
问千年往事，几回归鹤。
叹贞元、朝士无多，又日冷湖阴，柳边门钥。
向北来时，无处认、江南花落。
纵荷衣未改，病损茂陵，总是离索。
山中故人去却。
但碑寒岘首，旧景如昨。
怅二乔、空老春深，正歌断帘空，草暗铜雀。
楚魄难招，被万叠、闲云迷著。
料犹是、听风听雨，朗吟夜壑。